**Dodatok k prevádzkovému poriadku je vypracovaný podľa Manuálu, ktorý je aktualizovaný k 26. 11. 2021** z dôvodu vyhlásenia núdzového stavu na základe uznesenia vlády SR, vydania vyhlášok Úradu verejného zdravotníctva a zverejnenia nového rozhodnutia ministra.

**V prípade pozitívneho výsledku samotestovania Ag samotestom žiaka počas školského roka:**

1. Žiak zostáva doma – nemôže ísť do školy.

2. Rodič telefonicky kontaktuje všeobecného lekára pre deti a dorast, ktorý mu stanoví ďalší postup.

3. Rodič oznámi škole, že žiak mal pozitívny výsledok Ag samotestu, aby škola mohla pristúpiť k sprísneným hygienicko-epidemiologickým opatreniam.

4. Trieda žiaka, ktorý mal pozitívny výsledok Ag samotestu ostáva doma – nemôže ísť do školy. Všetci žiaci, ktorí boli v úzkom kontakte so žiakom s pozitívnym výsledkom Ag samotestu za posledné 2 dni od jeho testovania alebo od objavenia sa prvých klinických príznakov (okrem tých, ktorí majú výnimku z karantény a neprejavujú príznaky COVID-19), kontaktujú svojho všeobecného lekára a prihlásia sa na PCR test cez korona.gov.sk.

**Zamestnanci škôl a testovanie**

• Počas zákazu vychádzania schváleného vládou SR sa musí zamestnanec školy a školského zariadenia vedieť preukázať pri ceste do zamestnania a zo zamestnania „Potvrdením o zamestnaní“

• Na základe zákona č. 412/2021 sa podmieňuje vstup na pracovisko a do iných priestorov zamestnávateľa len zamestnancovi v režime OTP.

**Osoba v režime OTP** je osoba, ktorá je:

a) kompletne zaočkovaná,

b) po prekonaní ochorenia COVID-19 v období pred nie viac ako 180 dňami,

c) schopná preukázať sa negatívnym testom na ochorenie COVID-19 nie starším ako 7 dní od odberu (PCR testy, LAMP test, antigénový test, nazálny test).

• **Osoba kompletne zaočkovaná** je osoba:

a) najmenej 14 dní po aplikácii 2. dávky očkovacej látky (Pfizer, Moderna, AstraZeneca, Sputnik V)

b) najmenej 21 dní po aplikácii 1. dávky očkovacej látky (Johnson&Johnson),

c) najmenej 14 dní po aplikácii 1. dávky očkovacej látky, ak bola prvá dávka očkovania podaná v intervale do 180 dní od prekonania ochorenia COVID-19.

Škola zabezpečí testovanie zamestnancov, ktorí nie sú zaočkovaní alebo neprekonali ochorenie COVID-19:

1. bude preplácať náklady nezaočkovaným a neprekonaným zamestnancom na otestovanie sa v mobilných odberových miestach, alebo

2. nakúpi samotesty, ktoré si nezaočkovaní a neprekonaní zamestnanci vykonajú doma a riaditeľovi predložia čestné vyhlásenie o negatívnom výsledku samotestu.

**Žiak a zamestnanec musí mať prekryté horné dýchacie cesty** podľa aktuálne platnej vyhlášky Úradu verejného zdravotníctva SR, pokiaľ sa naňho nevzťahuje výnimka. Výnimka na nosenie rúšok pre žiakov ZŠ a SŠ bola zrušená 25. 11. 2021.

**Vstup cudzím osobám** do priestorov školy a školského zariadenia je zakázaný alebo povolený iba v režime OP (očkovaný, prekonaný) so súhlasom riaditeľa.

**Aktivity školy**:

* Vstup do školy podľa harmonogramu.
* Telesná a športová výchova v interiéri sa realizuje iba bez premiešavania tried.
* Krúžková činnosť sa nerealizuje.
* Hromadné podujatia (napr. účelové cvičenia, didaktické hry, a pod.) sa neuskutočňujú.
* Rodičovské schôdzky sa konajú dištančnou formou.
* Zabezpečíme minimalizovanie miešania žiakov/zamestnancov a striedania miestností pri vyučovaní.
* Ak sa žiak nezúčastní vzdelávania z akýchkoľvek dôvodov, napr. aj z obavy z ochorenia, v škole počas obmedzenia slobody pohybu a pobytu zákazom vychádzania aktuálne platným uznesením vlády Slovenskej republiky, považuje sa to za ospravedlnenú neprítomnosť; zabezpečíme pre takýchto žiakov dištančné vzdelávanie.

**Stravovanie**

Stravovanie žiakov a zamestnancov sa musí uskutočniť bez premiešavania žiakov z rôznych tried, podľa harmonogramu.

**Povinnosti rodiča**

a) Rodič zodpovedá za dodržiavanie hygienicko-epidemiologických opatrení pri príchode žiaka do školy a pri odchode žiaka zo školy (prekrytie horných dýchacích ciest vhodne zvolenými osobnými ochrannými pomôckami alebo jej stanovenými ekvivalentami, dezinfekciu rúk a dodržiavanie odstupov v súlade s aktuálne platnými opatreniami Úradu verejného zdravotníctva SR).

b) Rodič zabezpečí pre žiaka každý deň minimálne dve rúška (náhradné musí mať pri sebe v prípade potreby) a papierové jednorazové vreckovky.

c) Rodič dodržiava pokyny riaditeľa školy, ktoré upravujú podmienky na školský rok 2021/2022, a rešpektuje opatrenia na zaistenie bezpečnosti a ochrany zdravia detí a žiakov (§152 ods. c) zákona č. 245/2008 Z.z.).

d) Rodič predkladá pri prvom nástupe do školy na začiatku školského roka a po každom prerušení dochádzky do školy v trvaní 3 a viac po sebe nasledujúcich kalendárnych dní (vrátane víkendov a sviatkov) „Písomné vyhlásenie o bezpríznakovosti“.

e) Rodič môže svojím rozhodnutím ospravedlniť žiaka na 5 po sebe idúcich vyučovacích dní (víkendy a sviatky sa nepočítajú) aj z dôvodu ochorenia. Pri absencii viac ako 5(žiak)/ 7(dieťa s PPV) po sebe idúcich vyučovacích dní z dôvodu ochorenia musí predložiť „Potvrdenie od lekára“ od všeobecného lekára pre deti a dorast, ktorý má vedomosť o prebiehajúcom ochorení (bez obmedzenia počtu ospravedlnení počas školského roka). Neospravedlnená neprítomnosť môže mať za následok zhoršenú známku zo správania, prípadne nutnosť vykonať komisionálne skúšky. Podozrenie zo zneužívania ospravedlňovania dochádzky žiaka alebo podozrenie za zanedbávania zdravotnej starostlivosti o dieťa/žiaka preskúmava na podnet školy miestne príslušný úrad práce, sociálnych vecí a rodiny.

f) V prípade, že je u žiaka podozrenie na COVID-19 (bol v úzkom kontakte s osobou pozitívnou na COVID-19), rodič bezodkladne o tejto situácii informuje triedneho učiteľa alebo riaditeľa školy. Povinnosťou rodiča je aj bezodkladne nahlásenie karantény škole, ak bola žiakovi nariadená všeobecným lekárom pre deti a dorast alebo miestne príslušným regionálnym úradom verejného zdravotníctva. Za týchto podmienok nemôže žiak navštevovať školu.

g) V prípade, že je u žiaka potvrdené ochorenie na COVID-19, rodič bezodkladne o tejto situácii informuje triedneho učiteľa alebo riaditeľa školy, aby mohli byť obratom identifikované úzke kontakty žiaka za 2 dni pred jeho testovaním.

h) V prípade, že bol žiak testovaný Ag samotestom a má pozitívny výsledok, rodič o tom bezodkladne informuje školu. Po pozitívnom výsledku Ag samotestu je potrebné overiť pozitívny výsledok Ag testom, ktorý je vykonaný v mobilnom odberovom mieste u oprávneného subjektu alebo PCR testom. V prípade, že žiak nemôže absolvovať Ag test v mobilnom odberovom mieste alebo PCR test, rodič bezodkladne kontaktuje všeobecného lekára pre deti a dorast.

i) Rodič má povinnosť nahlasovať vykonanie Ag samotestu v nedeľu večer alebo najneskôr pondelok do 10:00 hod. triednemu učiteľovi alebo do internetovej žiackej knižky.

V Žihárci dňa 26.11.2021

Mgr. Adriana Žiačková, riaditeľka ZŠ